b'\n_START_ARTICLE_\nDantytieji banginiai\n_START_SECTION_\nAnatomija\n_START_PARAGRAPH_\nBeveik visi dantytieji banginiai yra ma\xc5\xbeesni u\xc5\xbe bedan\xc4\x8dius. Tik ka\xc5\xa1alotas priskiriamas prie did\xc5\xbei\xc5\xb3j\xc5\xb3 bangini\xc5\xb3. Likusios r\xc5\xab\xc5\xa1ys yra ma\xc5\xbeos arba vidutinio dyd\xc5\xbeio._NEWLINE_Kaukol\xc4\x97 asimetri\xc5\xa1ka. Skirtingos r\xc5\xab\xc5\xa1ys turi labai skirtingus dantis. Daugelis dantyt\xc5\xb3j\xc5\xb3 bangini\xc5\xb3 turi labai daug dant\xc5\xb3, kai kurie delfinai j\xc5\xb3 turi net iki 100. Narvalas turi vien\xc4\x85 labai ilg\xc4\x85 dant\xc4\xaf, o snapuotieji banginiai yra beveik bedan\xc4\x8diai. Pagal dantis nesunku nustatyti dantyt\xc5\xb3j\xc5\xb3 bangini\xc5\xb3 am\xc5\xbei\xc5\xb3. Kiekvienais metais ant dant\xc5\xb3 atsiranda naujas sluoksnis, ir metus galima skai\xc4\x8diuoti pana\xc5\xa1iai kaip med\xc5\xbei\xc5\xb3 rieves. Seniausias iki \xc5\xa1iol nustatytas dantytasis banginis buvo 70 met\xc5\xb3 ka\xc5\xa1alotas.\n_START_SECTION_\nElgesys\n_START_PARAGRAPH_\nDaugelis dantyt\xc5\xb3j\xc5\xb3 bangini\xc5\xb3 yra greiti plaukikai. _NEWLINE_Gyvena grup\xc4\x97mis nuo keli\xc5\xb3 iki tuzino individ\xc5\xb3, kartais susirenka \xc4\xaf did\xc5\xbeiules grupes, kuriose yra iki t\xc5\xabkstan\xc4\x8dio bangini\xc5\xb3. Nelaisv\xc4\x97je kai kurios r\xc5\xab\xc5\xa1ys rodo gerus mokymosi sugeb\xc4\x97jimus, d\xc4\x97l to zoologai juos laiko protingiausiais gyv\xc5\xabnais.\n_START_SECTION_\n\xc5\xbdmoni\xc5\xb3 poveikis\n_START_PARAGRAPH_\nKa\xc5\xa1alotai ilg\xc4\x85 laik\xc4\x85 buvo med\xc5\xbeiojami pramon\xc4\x97s reikm\xc4\x97ms, daugiausia d\xc4\x97l anks\xc4\x8diau parfumerijoje naudotos ambros. \xc5\xa0iuo metu kai kurios ma\xc5\xbe\xc5\xb3j\xc5\xb3 bangini\xc5\xb3 r\xc5\xab\xc5\xa1ys teb\xc4\x97ra med\xc5\xbeiojamos ([vz., ilgapelek\xc4\x97 grinda), o daugeliui r\xc5\xab\xc5\xa1i\xc5\xb3 neigiam\xc4\x85 poveik\xc4\xaf daro \xc5\xbevejyba, kai gaudant verslines \xc5\xbeuvis \xc4\xaf tinklus patenka ir banginiai. Ypa\xc4\x8d gaudant tunus tinkluose nusk\xc4\x99sta t\xc5\xabkstan\xc4\x8diai delfin\xc5\xb3._NEWLINE_Ma\xc5\xbeieji banginiai, da\xc5\xbeniausiai afalinos, orkos ir baltieji delfinai, yra laikomi okeanariumuose ir zoologijos soduose. J\xc5\xb3 laikymas nelaisv\xc4\x97je d\xc4\x97l ribotos erdv\xc4\x97s yra gin\xc4\x8d\xc5\xb3 objektas, taip pat ir delfin\xc5\xb3 terapijos naudojimas.'